عبد اللہ بن احمد بن حنبل

امام الحافظ عبد اللہ بن احمد بن حنبل (پیدائش: ستمبر 828ء— وفات: 22 مئی 903ء ) محدث اور امام احمد بن حنبل کے فرزند تھے۔ امام عبد اللہ تیسری صدی ہجری کے نامور اور مشہور علمائے اسلام میں سے تھے۔

 ابتدائی حالات 
 نام و نسب 
نام عبد اللہ بن احمد بن حنبل اور کنیت ابوعبدالرحمٰن تھی۔ سلسلہ ٔ نسب یوں ہے: عبد اللہ بن محمد بن حنبل بن ہِلال الذھلی الشیبانی المروزی البغدادی۔شمس الدین الذہبی: سیر اعلام النبلاء: جلد 13، صفحہ 516۔

 پیدائش 
امام عبد اللہ کی پیدائش جمادی الثانی 213ھ مطابق ستمبر 828ء میں بغداد میں ہوئی۔شمس الدین الذہبی: سیر اعلام النبلاء: جلد 13، صفحہ 523۔شمس الدین الذہبی: سیر اعلام النبلاء: جلد 13، صفحہ 517۔ یہ اپنے بھائی صالح بن احمد بن حنبل سے چھوٹے تھے۔

 روایت حدیث 
امام عبد اللہ نے بغداد کے کثیر محدثین اور علما سے حدیث روایت کی ہے اور اِس سے بڑھ کر اپنے والد امام احمد بن حنبل سے مسند احمد بن حنبل کو روایت کیا ہے۔ والد امام احمد بن حنبل کی وفات کے بعد اُن کے اصحاب سے بھی حدیث روایت کی ہے۔شمس الدین الذہبی: سیر اعلام النبلاء: جلد 13، صفحہ 517۔ علاوہ ازیں احمد بن ابراہیم الدورقی، ابومعمر اسماعیل الہذلی، عباس الدوری، ابوبکر بن ابی شیبہ، یحییٰ بن معین سے بھی اکتساب علم کیا۔ ابن المنادی کا قول ہے کہ اِن سے بڑھ کر کسی دوسرے نے احمد بن حنبل سے روایت نہیں کی ہے۔ انھوں نے اپنے والد سے تیس ہزار احادیث کو مسند احمد بن حنبل اور تفسیر کی ایک لاکھ بیس ہزار روایت کی ہیں۔ اِن میں سے براہِ راست بھی سنی ہوئی ہیں اور کچھ احادیث کی بطور اجازتِ روایت حاصل ہے۔ابن کثیر: البدایہ والنہایہ، جلد 11، صفحہ 190۔ امام نسائی نے اِن سے حدیث کی روایت سنن نسائی میں بھی کی ہے۔

 تلامذہ 
امام عبد اللہ کے مشہور تلامذہ یہ ہیں:
 احمد بن شعیب النسائی (متوفی 303ھ)
 ابوعلی الصواف (متوفی 310ھ)
 عمر بن الحسین الخرقی (334ھ)
 ابوالقاسم بغوی (متوفی 317ھ)

 وفات 
امام عبد اللہ کی وفات 77 سال قمری کی عمر میں بروز اتوار 21 جمادی الثانی 290ھ مطابق 22 مئی 903ء کو بغداد میں ہوئی۔ نمازِ جنازہ میں کثیر تعداد میں لوگوں نے شرکت کی۔ نمازِ جنازہ اِن کے بھتیجے زہیر بن صالح بن احمد بن حنبل نے اداء کروائی۔ تدفین باب التین میں کی گئی۔

 متاخرین کی آراء 
ابن المنادی کا قول ہے کہ: ہم ہمیشہ اپنے شیوخ کو یہ دیکھتے آئے کہ اُن کے بارے میں یہ گواہی دیتے تھے کہ یہ محدثین کی شناخت کی خرابیوں اور اُن کے ناموں اور کنیتوں کی شناخت کی اچھی صلاحیت رکھتے تھے اور عراق میں ہمیشہ طلبِ حدیث میں مصروف رہتے تھے۔ اور کہا کرتے تھے کہ ہمارے اسلاف بھی اِن باتوں کا اقرار کرتے تھے۔ یہاں تک کہ بعض تو معرفت حدیث کے سلسلہ میں اُن کی تعریف میں اسراف سے کام لیتے تھے اور یہ کہ انھوں نے اپنے والد (احمد بن حنبل) سے بھی زیادہ احادیث سنی ہیں۔

 مزید دیکھیے 
 احمد بن حنبل
 صالح بن احمد بن حنبل
 مسند احمد بن حنبل

 حوالہ جات 

زمرہ:باب حدیث/متعلقہ مضامین
زمرہ:بغداد میں وفات پانے والی شخصیات
زمرہ:بنو شیبان
زمرہ:حنابلہ
زمرہ:راویان حدیث
زمرہ:213ھ کی پیدائشیں
زمرہ:290ھ کی وفیات
زمرہ:828ء کی پیدائشیں
زمرہ:903ء کی وفیات